CELEX: 32012D0404
Language: hu
Date: 2012-07-16 00:00:00
Title: 2012/404/EU: A Tanács határozata ( 2012. július 16. ) a Guineai Köztársaság tekintetében a 2011/465/EU határozatban megállapított megfelelő intézkedések alkalmazási időszakának meghosszabbításáról és annak a határozatnak a módosításáról

18.7.2012   
            
            
               HU
            
            
               Az Európai Unió Hivatalos Lapja
            
            
               L 188/17
            
         A TANÁCS HATÁROZATA
   (2012. július 16.)
   a Guineai Köztársaság tekintetében a 2011/465/EU határozatban megállapított megfelelő intézkedések alkalmazási időszakának meghosszabbításáról és annak a határozatnak a módosításáról
   (2012/404/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai közötti, Cotonouban 2000. június 23-án aláírt (1), és legutóbb Ouagadougouban 2010. június 22-én módosított (2) partnerségi megállapodásra (a továbbiakban: az AKCS–EU partnerségi megállapodás) és különösen annak 96. cikkére,
   tekintettel az AKCS–EK partnerségi megállapodás végrehajtása érdekében meghozandó intézkedésekről és követendő eljárásokról szóló, a tagállamoknak a Tanács keretén belül ülésező kormányzati képviselői között kötött belső megállapodásra (3) és különösen annak 3. cikkére,
   tekintettel az Európai Bizottság javaslatára,
   mivel:
   
               (1)
            
            
               A Tanács 2011/465/EU határozata (4) megállapítja az AKCS–EU partnerségi megállapodás 96. cikke szerinti megfelelő intézkedéseket a Guineai Köztársaság tekintetében.
            
         
               (2)
            
            
               A 2011/465/EU határozat a Guineai Köztársasággal a 10. Európai Fejlesztési Alap keretében folytatandó együttműködés újraindítását két feltételhez köti, nevezetesen: a parlamenti választások 2011 végéig történő megrendezésére vonatkozó, az illetékes hatóságok által kidolgozott és elfogadott, az előzetes időpontokat és szakaszokat/előkészítő intézkedéseket magában foglaló részletes menetrend, valamint szabad és átlátható parlamenti választások tényleges megrendezése.
            
         
               (3)
            
            
               A mai napig e két feltétel egyike sem teljesül.
            
         
               (4)
            
            
               Ezért szükséges meghosszabbítani a 2011/465/EU határozatban megállapított megfelelő intézkedések alkalmazási időszakát, és 2012 végéig meghosszabbítani az ezen intézkedésekkel a Guineai Köztársaságban a parlamenti választások megrendezésére előirányzott határidőt,
            
         ELFOGADTA EZT A HATÁROZATOT:
   1. cikk
   A 2011/465/EU határozat hatálya 12 hónappal meghosszabbodik. Ebből a célból a 2011/465/EU határozat 3. cikkében a „2012. július 19-én” szöveg helyébe a „2013. július 19-én” szöveg lép.
   2. cikk
   A megfelelő intézkedésekkel összhangban a Guineai Köztársaságban a parlamenti választások megrendezésére előirányzott, a 2011/465/EU határozat mellékletének bal oszlopában (Partnerek kötelezettségvállalásai) „A Guineai Köztársaság kötelezettségvállalásai” rovatban megállapított határidőt 2012 végéig meg kell hosszabbítani.
   3. cikk
   Az e határozathoz csatolt levélnek a Guineai Köztársaság hatóságai a címzettjei.
   4. cikk
   Ez a határozat az elfogadásának napján lép hatályba.
   
      Kelt Brüsszelben, 2012. július 16-án.
      
         
            a Tanács részéről
         
         
            az elnök
         
         S. ALETRARIS
      
   
   
      (1)  HL L 317., 2000.12.15., 3. o.
   
      (2)  Megállapodás a Cotonouban 2000. június 23-án, egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között aláírt és Luxembourgban 2005. június 25-én első alkalommal módosított partnerségi megállapodás második alkalommal történő módosításáról (HL L 287., 2010.11.4., 3. o.).
   
      (3)  HL L 317., 2000.12.15., 376. o.
   
      (4)  HL L 195., 2011.7.27., 2. o.
   
      MELLÉKLET
      
         A GUINEAI KÖZTÁRSASÁG ELNÖKÉHEZ ÉS MINISZTERELNÖKÉHEZ SZÓLÓ LEVÉL TERVEZETE
      
      Tisztelt Uraim,
      Üdvözölve a Guineai Köztársaság által az alkotmányos rendhez való visszatérés terén, különösen a 2010. évi elnökválasztás békés lezárása, valamint a legitim elnök és a polgári kormány beiktatása révén elért haladást, az Európai Unió Tanácsa 2011 júliusában enyhítette a Guineai Köztársaság tekintetében megállapított megfelelő intézkedéseket.
      Az Európai Unió Tanácsaa 2011. július 18-i 2011/465/EU határozatában pontosította, hogy a 10. Európai Fejlesztési Alap (EFA) keretében a Guineai Köztársasággal való együttműködés újraindítása két szakaszban történik a szabad és átlátható parlamenti választások 2011 végéig történő megrendezése terén elért haladástól függően.
      Az Európai Unió Tanácsa megállapítja, hogy a mai napig a két feltétel egyike sem teljesült és ezért úgy határozott, hogy egyfelől meghosszabbítja a 2011/465/EU tanácsi határozatban foglalt megfelelő intézkedések alkalmazási időszakát, és másfelől 2012 végéig meghosszabbítja a parlamenti választások megrendezésére megszabott határidőt. E határidő be nem tartása korlátozza a 10. EFA igénybevételének lehetőségeit.
      Emlékeztetni kívánunk annak jelentőségére, amelyet az Európai Unió a hiteles, szabad és átlátható, és a lehető leghamarabb és a legjobb feltételek mellett megrendezendő, a Guineai Köztársaságban az átmeneti időszak végét jelentő parlamenti választásoknak tulajdonít. Az Európai Unió ismételten hangsúlyozza amelletti elkötelezettségét, hogy segíti e választások megszervezését.
      Biztosítjuk Önöket a felől, hogy az Európai Unió támogatja és figyelemmel kíséri a Guineai Köztársaság tartós gazdasági növekedése és a lakosság jólétének biztosítása érdekében tett erőfeszítéseiket.
      
         Tisztelettel:
         Kelt Brüsszelben,
         
            
               a Tanács részéről
            
            C. ASHTON
            
               elnök
            
         
         
            
               a Bizottság részéről
            
            A. PIEBALGS
            
               biztos